
                                     RAPORT

asupra propunerii legislative pentru modificarea Legii nr.10 (r2) din 08/02/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, publicată în Monitorul Oficial, Partea I, nr.798 din 2 septembrie 2005 

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă pentru modificarea Legii nr.10 (r2) din 08/02/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, publicată în Monitorul Oficial, Partea I, nr.798 din 2 septembrie 2005, trimisă cu adresa nr.Pl-x 685 din 4 noiembrie 2008 şi  înregistrată cu nr. 31/1065 din 7 noiembrie 2008.
               Senatul, în calitate de primă Cameră sesizată, a respins iniţiativa legislativă în şedinţa din 29 octombrie  2008.

             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Consiliul Legislativ, prin avizul nr.585 din 19.05.2008, a avizat favorabil  propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.2380 din 29.09.2008, nu  susţine adoptarea acestei iniţiative legislative.
              Propunerea legislativă are ca obiect de reglementare completarea art.10 din Legea nr.10/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, republicată, cu modificările şi completările ulterioare, în sensul interzicerii în mod expres a retrocedării în natură a imobilelor aflate în administrarea consiliilor locale şi a Consiliului General al Municipiului Bucureşti, pe care sunt amenajate , cu fonduri de la bugetul de stat, parcuri, grădini zoologice sau botanice, baze şi terenuri sportive de agrement.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 27 ianuarie        2009. La lucrările Comisiei a fost prezentă, în calitate de invitat, doamna Ana Maria Valica – director, din partea Autorităţii Naţionale pentru Restituirea Proprietăţii.

              La dezbateri au fost prezenţi 18 deputaţi, din totalul de 25 membrii ai Comisiei juridice, de disciplină şi imunităţi . 
             În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de  respingere a propunerii legislative pentru modificarea Legii nr.10 (r2) din 08/02/2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, publicată în Monitorul Oficial, Partea I, nr.798 din 2 septembrie 2005, pentru a se evita dubla reglementare, întrucât măsuri de natura celor propuse prin această iniţiativă legislativă sunt cuprinse în alte acte normative, respectiv, Legea nr.10/2001, republicată, în care, la art.10 alin. (2) s-a prevăzut că pentru suprafaţa revendicată afectată unor amenajări de utilitate publică, măsurile reparatorii se stabilesc în echivalent şi Ordonanţa de urgenţă a Guvernului nr.195/2005 privind protecţia mediului, care, la art.71 prevede că schimbarea destinaţiei terenurilor amenajate ca spaţii verzi, sau prevăzute ca atare în documentaţiile de urbanism, reducerea acestor suprafeţe sau strămutarea lor este interzisă, indiferent de regimul juridic al acestora.
                 În raport cu obiectul şi conţinutul reglementării, propunerea legislativă face parte din categoria legilor organice.
                          PREŞEDINTE,                              SECRETAR,
                          Daniel BUDA                             Gabriel ANDRONACHE

